На основу члана 10. Закона о јавним службама („Службени гласник РС“ број 42/91, 71/94, 79/2005, 83/2014), члана 9. Одлуке о оснивању Јавне предшколске установе„Пчелица“ Ниш („Службени лист Града Ниша“, број 5/2018-пречишћен текст) и члана 37. Статута Града Ниша („Службени лист Града Ниша“, број 88/2008 и 143/2016), Скупштина Града Ниша на седници од \_\_\_\_\_\_\_\_\_\_\_\_\_\_\_\_ 2018. године донела је

**О Д Л У К У**

**О финансирању дела расхода и издатака Јавне предшколске установе**

 **„Пчелица“ Ниш од обављања проширене делатности**

Члан 1.

Овом одлуком уређује се начин финансирања дела расхода и издатака Јавне предшколске установе „Пчелица“ Ниш (У даљем тексту – ЈПУ „Пчелица“) од обављања проширене делатности ради превазилажења потешкоћа у пословању Установе чији је оснивач Град Ниш.

Члан 2.

Град Ниш прихвата финансирање дела расхода и издатака ЈПУ“Пчелица“ по основу обављања проширене делатности и обавеза по уговорима са мешовитим изворима финансирања расхода и издатака.

Члан 3.

Средства за финансирање расхода и издатака из члана 2. ове одлуке обезбеђују се из средстава буџета Града Ниша за 2018. годину за следеће економске класификације :

-421 стални трошкови

-422 трошкови путовања

-423 услуге по уговору

-424 специјализоване услуге

-425 текуће поправке и одржавање

-426 материјал

-444 пратећи трошкови задуживања

-523 залихе робе за даљу продају:

Расходи и издаци на апропријацијама из извора 01(приходи из буџета) увећавају се за износ средстава за који се смањује апропријација из извора 04(сопствени приходи).

Члан 4.

ЈПУ „Пчелица“ је у обавези да повлачење средстава из буџета Града Ниша врши на основу спецификације неизмирених обавеза за коју oдговорно лице ЈПУ “Пчелица“, потписом гарантује тачност података.

Члан 5.

ЈПУ „Пчелица“ је дужна да, у року од 5 (пет) дана од дана извршеног преноса средстава из буџета Града Ниша за измирење обавеза из члана 4. Одлуке, достави пратећу документацију Градској управи Града Ниша, преко Секретаријата за образовање, Секретаријату за финансије.

Члан 6.

ЈПУ „Пчелица“ се обавезује да сачини Елаборат о економској оправданости обављања проширене делатности са мерама које дориносе трајној консолидацији пословања Установе.

Члан 7.

За реализацију одлуке задужују се Градска управа Града Ниша – Секретаријат за образовање и Секретаријат за финансије и ЈПУ „Пчелица“.

Члан 8.

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

СКУПШТИНА ГРАДА НИША

 Председник

Мр Раде Рајковић

О Б Р А З Л О Ж Е Њ Е

Правни основ за доношење Одлуке о финансирању дела расхода и издатака Јавне предшколске установе „Пчелица“ Ниш од обављања проширене делатности је садржан у члану 10. Закона о јавним службама, којим је прописано да се „Средства за обављање делатности односно послова из члана 3. овог закона, обезбеђују из буџета, непосредно од корисника, продајом производа и услуга на тржишту, из средстава социјалног осигурања, донаторством и из других извора, у складу са законом“ и члану 9. Одлуке о оснивању Јавне предшколске установе „Пчелица“Ниш, којим је прописано да се „Средства за финансирање делатности установе обезбеђују у буџету Републике и у буџету јединице локалне самоуправе. Установа може да оствари и сопствене приходе по основу донација, спонзорства, учешћа родитеља у предшколском васпитању и образовању, уговора и других послова у складу са законом.“

Чланом 2. став 1.тачка 8. Закона о буџетском систему („Службени гласник РС“ 54/2009....113/2017) је прописано да оснивач, преко директних корисника буџетских средстава врши законом утврђена права у погледу управљања и финансирања над индиректним корисницима.

 Предшколска установа „Пчелица“ Ниш обавестила је органе Града Ниша о проблемима у финансирању Установе. Поремећај у финансијском пословању угрожава обављање основне делатности Установе, а последице се манифестују и на Град у виду обуставе ненаменских трансфера од стране Републике и прихода од пореза на зараде.

Према подацима Установе претежни део неизмирених обавеза Установе односи се на обавезе по уговорима чије је финансирање планирано из средстава из осталих извора (04). Доспеле неизмирене обавезе Установе евидентиране су у складу са Законом о роковима измирења новчаних обавеза у комерцијалним трансакцијама (Сл. гласник РС“, број 119/2012, 68/2015 и 113/2017).

 У циљу изналажења решења за настале проблеме Градоначелник Града Ниша је Решењем број 1932/2018-01 од 1.6.2018. године образовао Радну групу са задатком да утврди разлоге поремећаја у финансирању пословања ЈПУ „Пчелица“ Ниш и сачини извештај о утврђеном чињеничном стању са предлогом мера за његово решење.

 Радна група је утврдила да су разлози поремећаја у финансирању пословања ЈПУ „Пчелица“ Ниш следећи:

* Поремећај у финансирању пословања ЈПУ „Пчелица“ Ниш има своје корене у претходним годинама и они се односе на утврђивање економске цене услуга боравка деце у вртићима и цена за ужине и исхрану у продуженом боравку, као и регресирању трошкова боравка деце у Установи од стране родитеља.Наведене цене нису одређиване благовремено у складу са кретањима цена на тржишту;
* Претходних година пренос средстава од стране буџета Града по поднетим захтевима вршен је нередовно и неблаговремено због лошије ликвидности буџета;
* Принудна извршења са рачуна Установе;
* Повраћај средстава родитељима на име више наплаћених цена услуга за боравак деце у вртићима од прописаних 20% од економске цене;
* Неблаговремени или формално-правно неисправни захтеви за пренос средстава поднети од стране Установе;
* Неусаглашеност Плана јавних набавки са Финансијским планом Установе, на појединим позицијама;
* Преусмеравање прихода од родитеља на буџетски рачун није пратило целовито сагледавање измене начина финансирања Установе, тако да планска документа нису на адекватан начин сагледала те промене.
* Обавезе настале обављањем основне делатности измириване су средствима из проширене делатности у обиму који је угрозио измиривање обавеза насталих обављањем проширене делатности.
* Принудна извршења са рачуна Установе није пратила потребна књиговодствена евиденција.

 На основу изнетог, у складу са закључцима Радне групе за превазилажење потешкоћа у пословању ЈПУ“Пчелица“ потребно је предузимање следећих активности:

* Обавезна израда елабората о економској оправданости обављања проширене делатности Установе у циљу одрживости предложене одлуке.
* Носилац активности: ЈПУ „Пчелица“ Ниш
* У сарадњи са Установом и надлежним секретаријатом преиспитати цене за ужине и исхрану у продуженом боравку приликом закључења уговора за наредну годину.
* Носиоци активности: ЈПУ „Пчелица“ и Градска управа Града Ниша - Секретаријат за дечију и социјалну заштиту и Секретаријат за финансије
* Утврђивати економску цену услуге боравка деце у вртићима за сваку буџетску годину, након заузетог става са надлежним секретаријатом по питању регресирања трошкова боравка деце у предшколским установама;

 Носиоци активности: Установа и Градска управа Града Ниша - Секретаријат за дечију заштиту и Секретаријат за образовање и Скупштина Града.

 Средства за финансирање расхода и издатака за реализацију ове Одлуке обезбеђују се у буџету Града Ниша Одлуком о изменама и допунама Одлуке о буџету Града Ниша за 2018. годину у износу за који се смањују апропријације из извора 04 (сопствени приходи).

Трајна консолидација ЈПУ „Пчелица“ је могућа доношењем мера на основу израђеног Елабората о економској оправданости проширене делатности.

 На основу изложеног, предлаже се доношење Одлуке о финансирању дела расхода и издатака Јавне предшколске установе „Пчелица“ Ниш од обављања проширене делатности.

**Градска управа Града Ниша**

 СекретарСекретаријата за образовање

 Марина Костић